Πληροφορίες: Χριστίνα Σαμαρά 
ΕΞΑΙΡΕΤΙΚΑ ΕΠΕΙΓΟΝ

Αθήνα
: 	12.10.2026
Αρ. Πρωτ.: 	 1163

ΠΡΟΣ:	

ΚΟΙΝ:	«Πίνακας Αποδεκτών»
	«»

Κυρία Υπουργέ,  
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή, σας μεταφέρουμε την έντονη διαμαρτυρία του Συλλόγου Ατόμων με Αναπηρία Επαρχίας Ρόδου για τη συνεχιζόμενη υποστελέχωση των Ειδικών Σχολείων της Ρόδου, τα σοβαρά κτιριακά προβλήματα που αντιμετωπίζουν και τις ελλείψεις στην ασφαλή μεταφορά των μαθητών με αναπηρία. 
Όπως επισημαίνεται και στην υπ’ αριθ. πρωτ. 35/11.10.2026 επιστολή του Συλλόγου ΑμεΑ Επαρχίας Ρόδου την οποία σας επισυνάπτουμε, η σχολική χρονιά έχει ξεκινήσει, όμως βασικές ανάγκες των παιδιών παραμένουν ακάλυπτες. Οι ελλείψεις σε εκπαιδευτικούς, ψυχολόγους, κοινωνικούς λειτουργούς, σχολικούς νοσηλευτές και Ειδικό Βοηθητικό Προσωπικό, σε συνδυασμό με την ανεπάρκεια αιθουσών και τις δυσκολίες μεταφοράς, υπονομεύουν την ισότιμη πρόσβαση στην εκπαίδευση και επιβαρύνουν αδικαιολόγητα τις οικογένειες.
Στο ΕΝΕΕΓΥΛ Ρόδου, σύμφωνα με τα στοιχεία που έχουμε στη διάθεσή μας, περίπου 80 μαθητές υποστηρίζονται από μόλις μία ψυχολόγο, ενώ καταγράφονται σημαντικά κενά σε κοινωνικούς λειτουργούς και Ειδικό Βοηθητικό Προσωπικό. Στο 1ο Ειδικό Δημοτικό Σχολείο Ρόδου, η αύξηση του αριθμού των μαθητών, οι ελλείψεις προσωπικού και η ανεπάρκεια αιθουσών δημιουργούν σοβαρές λειτουργικές δυσκολίες.
Στο Ειδικό Σχολείο Κρεμαστής παραμένουν ακάλυπτες οι ανάγκες σε φυσικοθεραπευτή, υπάρχουν σοβαρά κτιριακά προβλήματα, καθώς και εκκρεμότητες στη μεταφορά μαθητών από χωριά της Ρόδου. Στο Ειδικό Δημοτικό Σχολείο Λίνδου-Λάρδου, οι ελλείψεις βασικών ειδικοτήτων, οι ακατάλληλες υποδομές και οι δυσκολίες μεταφοράς παιδιών που χρησιμοποιούν αναπηρικό αμαξίδιο στερούν από τους μαθητές την αναγκαία υποστήριξη. Αντίστοιχα, ελλείψεις καταγράφονται στο Ειδικό Πειραματικό Σχολείο Ρόδου, ενώ προβλήματα μεταφοράς μαθητών αντιμετωπίζει και το Ειδικό Νηπιαγωγείο Ρόδου.
Εξίσου απαράδεκτη είναι η εικόνα στην Παράλληλη Στήριξη. Για 259 διαγνώσεις μαθητών που χρήζουν υποστήριξης, οι προσλήψεις κατά την Α΄ και Β΄ φάση ανέρχονται συνολικά σε περίπου 80, ενώ η Διεύθυνση Πρωτοβάθμιας Εκπαίδευσης είχε ζητήσει 130 θέσεις. Η απόσταση μεταξύ των πραγματικών αναγκών και της στελέχωσης είναι μεγάλη και απαιτεί άμεση αντιμετώπιση. Παράλληλα, η κάλυψη σε σχολικούς νοσηλευτικές οφείλει να διασφαλίζει ουσιαστική παρουσία και ασφάλεια για κάθε παιδί, όχι να εξαντλείται σε μια τυπική διαχείριση προσωπικού.
Η κατάσταση αυτή δεν μπορεί να συνεχιστεί. Δεν είναι αποδεκτό παιδιά με αναπηρία να στερούνται εκπαιδευτική, θεραπευτική και ψυχοκοινωνική υποστήριξη, ούτε οι γονείς να αναγκάζονται να καλύπτουν με δικά τους μέσα τις ευθύνες της Πολιτείας. Η υποστελέχωση, οι ανεπαρκείς υποδομές και η έλλειψη προσβάσιμων μεταφορών δεν αποτελούν απλές διοικητικές εκκρεμότητες. Αφορούν δικαιώματα, ασφάλεια και αξιοπρέπεια. Η κατάσταση αυτή επιφέρει δυσάρεστες επιπτώσεις στην ποιοτική εκπαίδευση, η οποία πρέπει να διασφαλίζεται στους μαθητές με αναπηρία από την πολιτεία και τους πολιτειακούς θεσμούς, όπως επιτάσσει και η Διεθνής Σύμβαση του ΟΗΕ για τα Δικαιώματα των Ατόμων με Αναπηρία
Κυρία Υπουργέ, 
Ως εκ τούτου απευθυνόμαστε σε εσάς και ζητάμε την άμεση παρέμβασή σας για την αντιμετώπιση των προαναφερόμενων ζητημάτων ως εξής:
- Άμεση κάλυψη όλων των κενών σε εκπαιδευτικούς, ειδικό επιστημονικό, θεραπευτικό, νοσηλευτικό και βοηθητικό προσωπικό.
- Την πλήρη κάλυψη των αναγκών παράλληλης στήριξης, χωρίς καθυστερήσεις και εκπτώσεις στην εκπαιδευτική υποστήριξη των μαθητών.
- Άμεση αντιμετώπιση των κτιριακών προβλημάτων και εξασφάλιση κατάλληλων, ασφαλών και προσβάσιμων χώρων εκπαίδευσης και θεραπείας.
- Εξασφάλιση ασφαλούς και προσβάσιμης μεταφοράς για όλους τους μαθητές, συμπεριλαμβανομένων όσων είναι χρήστες αναπηρικού αμαξιδίου και όσων κατοικούν σε απομακρυσμένα χωριά.
- Επαρκή σχολική νοσηλευτική κάλυψη, ανάλογα με τις πραγματικές ανάγκες κάθε μαθητή και σχολικής μονάδας.
 Καλούμε τους αρμόδιους φορείς να αναλάβουν άμεσα τις ευθύνες τους και να προχωρήσουν σε ουσιαστικές λύσεις. Τα παιδιά με αναπηρία δεν μπορούν να περιμένουν. Θα συνεχίσουμε να διεκδικούμε με συνέπεια την πλήρη κατοχύρωση των δικαιωμάτων τους και τη διασφάλιση ίσων ευκαιριών στην εκπαίδευση, χωρίς αποκλεισμούς και καθυστερήσεις.
Αναμένουμε την άμεση ανταπόκριση και τις απαραίτητες ενέργειές σας για την επίλυση του προβλήματος.
Συνημμένα σας αποστέλλουμε την υπ’ αριθ. πρωτ. 35/11.10.2026 επιστολή του Συλλόγου ΑμεΑ Επαρχίας Ρόδου που αναφέρεται πιο αναλυτικά στο εν λόγω ζήτημα.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:
- Γ. Γ. Α/βάθμιας, Β/βάθμιας Εκπαίδευσης και Ειδικής Αγωγής, κ. Ι. Παπαδομαρκάκη
-  Γραφείο Περιφερειάρχη Νοτίου Αιγαίου
- Γραφείο Δημάρχου Ρόδου 
- Δ/νση Πρωτοβάθμιας Εκπαίδευσης Δωδεκανήσου
- Π.Ο.Σ.Γ.Κ.Α.μεΑ. 
- Π.ΟΜ.ΑμεΑ. Νοτίου Αιγαίου
- Σύλλογο ΑμεΑ Επαρχίας Ρόδου  

